Corban, care evoluează pe postul de centru, a început să joace handbal la Clubul Sportiv Școlar Galați, fiind apoi selectată la Centrul Național de Excelență din Râmnicu Vâlcea. În 2011, ea a fost inclusă în lotul echipei naționale a României pentru categoria de vârstă U17. În 2014, handbalista a fost componentă a echipei de junioare a României care a câștigat medalia de aur la Campionatul Mondial din Macedonia. În 2016, Corban a făcut parte din echipa de tineret a României care a câștigat medalia de bronz la Campionatul Mondial din Rusia.